**3.4.2 שיטות רב חושיות להוראת הקריאה**

שיטות אלו נועדו לספק חוויית הצלחה מתקנת לתלמידים אשר חוו כשלונות מתמשכים בתהליך רכישת מיומנויות פענוח ואיות מילים (רכישת קריאה).

השיטות הללו אפקטיביות במיוחד לתלמידים אשר תפקודיהם מושפעים מלקויות מבניות-התפתחותיות בתהליכי עיבוד מידע במיוחד בשלב קליטת המידע ותכלולו (סינכרוניזציה של סוגי מידע שונים, מחושים שונים ומערוצים שונים):

א. תלמידים אשר תפקודם לקוי בתהליכי עיבוד מידע שמיעתי-מילולי- פונולוגי-טמפוראלי.

ב. תלמידים אשר תפקודם לקוי בתהליכי עיבוד מידע חזותי-מרחבי-אורתוגרפי.

ג. תלמידים אשר תפקודם לקוי בשני התהליכים /ערוצי עיבוד המידע הנ"ל .

**שלבי הוראה על פי שיטתה של גרייס פרנלד**

**שלב 1.**

* 1. המלה הנכתבת נבחרת ע"י התלמיד.
	2. התלמיד צופה במורה הכותב את המילה וגם הוגה בקול את המילה תוך כדי כתיבתה.
	3. התלמיד: עוקב באצבע (סריקה /סירוט שרירי) אחר קוי המתאר של המלה השלמה, תוך היגוי קולי של המילה לצורך עירור מעגל הארטיקולציה המקושר ללולאה הפונולוגית (עירור מרכזי הדיבור) וכתיבתה של המילה על פי הזיכרון הקינסטטי (נוצר תוך כדי מעקב באצבע) ולא באמצעות העתקה.
* התהליך אינו מוגבל בזמן: התלמד עוקב וחוזר ועוקב, עד אשר הוא מסוגל לכתוב את המלה השלמה על פי הזיכרון.
* אין להעתיק מלים, אלא לכתבן כתבנית שלמה על פי הזכרון, ולא אות אות. שגה התלמיד, יסתכל שוב ויכתוב מחדש את המילה השלה, ולא יסתפק במחיקת האות בה שגה.
* תחילה כותב התלמיד את המלים על פיסת נייר גדולה.
* רצוי לבחור מילים מתוך סיפור שלם, שהתלמיד יצר (סיפור אישי). מן הדין שהתלמיד ישזור את המילים בהקשר המשמעותי לתלמיד.
* המורה מדפיס את הסיפור והילד קורא את הסיפור.
* התלמיד בוחר מילים, וכותב על פיסת נייר גדולה: עוקב באצבע, הוגה וכותב
* כל מילה שזוכר לכתוב אותה במדויק, נכנסת ל"כרטסת המילים האישית של ....."
* הכרטסת מסודרת על פי סדר הא"ב ומשמשת גם כמילון אישי.

**שלב 2.**

* 1. הסרה הדרגתית ומתוכננת של התמיכה הקינסטטית, של המעקב באצבע. תהליך זיהוי מילים ממוגד בשלב זה באמצעות תהליכי התבוננות (זכרון חזותי-אורתוגרפי SIGHT WORD VOCABULARY ). המורה מכוון את התלמיד להתבונן היטב במילה ("צלם"), להגות אותה ולכתוב אותה.
* ההוראה מדגישה את חשיבות היגוי המילה תוך כדי כתיבתה, לחיזוק הקשרים (נוירולוגיים) שסוגי הייצוגים השונים של המילה, דהיינו מיפוי מסונכרן היטב של הייצוג הפונולוגי- האורתוגרפי והקינסטטי. דרך הוראה זו מקשרת בין הגיי (צלילי) המילה לבין סימני הכתב (רצף אורתוגרפי).
* היגוי המילה נעשה בשטף: המילה נהגית כיחידה אחת ולא מפורקת לאותיות (עיצורים). כאשר

המלה ארוכה , כגון מהפכה, תתחלק בנקל להברות: התלמיד יהגה "מה" ויעקוב באצבעו על ההבהרה הראשונה, יהגה "פ" ויעקוב באצבעו על ההברה השנייה, יהגה "כה" ויעקוב באצבעו על ההברה האחרונה. ואז יהגה בשטף את כל המילה.

* בתהליך כתיבתה על סמך הזכרון , ישוב התלמיד וילווה את הכתיבה בהגיית המילה בקול.
* בתהליכי השינון והחזרה, יתלכדו סוגי המידע השונים ( ככה רואים, ככה שומעים וככה כותבים) למבנה מאוחד של "מילה".

**שלב 3.**

* 1. התלמיד לומד ישירות מן המלה המודפסת. מסתכל במלה וכותב אותה, מבלי להגות אותה ומבלי להעתיקה.
* התלמיד קורא מתו ספר /טקסט שבחר והמורה מתקן את קריאת המילים בהן שגה.
* התלמיד חוזר על כל מילה לאור המשוב של המורה.
* בתום קריאת הטקסט, חוזרים על המילים שהתקשה בהן , על פי השלבים שהותוו בראשית הלמידה: עיקוב באצבע, הגיית המילה בזמן המעקב וכתיבת המילה על סמך זכרון קינסטטי.

פרנאלד טוענת שאין לקרוא בקול רם לפני הילד. במהלך כל אחד מן השלבים, חשוב להעניק לו בטחון באסטרטגיה המוקנת באותו שלב, לצורך תהליך של "תקיפת מילים". במצב של קושי לקרוא מילים, יש ללמד את התלמיד לחזור ולהפעיל את האסטרטגיות שהוקנו בשלבים הקודמים. כך יתגבר בטחונו בידע האסטרטגי שלו, ועימו, יתעצם אוצר המילים והמשמעויות.

**שלב 4.**

* 1. בשלב זה, רוכש התלמיד אסטרטגיות לתקיפת מילים בלתי מוכרות, בעזרת ידע קודם של מילים מוכרות במילים אחרות, להפעיל אנלוגיות, לדוגמא: תלמיד המכיר את המילה הצטלם, יקיש ממנה באנלוגיה למלה הצטרף שאיננו מכיר.
	+ פרנלד דוגלת בפענוח מילים בגישה אורתוגרפית ולא בגישה פונולוגית (מיפוי אות צליל).
	+ התלמיד נחשף לטקסטים לימודיים, ההוראה מכוונת לקריאה שוטפת. בכל טקסט יעבור ויחפש מילים בלתי מוכרות, יסמן אותן, והן תילמדנה לפני קריאת הטקסט, על מנת להבטיח שהטקסט ייקרא כיחידת משמעות ובשטף. המילים החדשות נלמדות עם כתיבתן והגייתן בעת הכתיב , ואחר כך הן נכתבות על סמך הזכרון.

בכל שלב ושלב, אומד המורה בדייקנות את ביצועי התלמיד, ומתעד את התפתחות התנהלותו עם מילים וכיצד משתמש באסטרטגיות שהוקנו לו בשלב.

המורה מתעד את המילים אותן רכש התלמיד (זוכר לכתוב אותן בשטף ובדיוק)

במצב של "תקלה " וחוסר קריאה מדויקת, חוזרים לדרכי העבודה ולאסטרטגיות של השלב הקודם.

ההוראה מכוונת בכל שלב, להנחות את התלמיד לתהליך אוטונומי של פענוח/זהוי/תקיפת מילים חדשות /בלתי מוכרות.

**לסיכום**

עקרונותיה של פרנלד, משתלבים בשיטות שפותחו אחריה.

סילוויה אשטרון ורנר ( המורה, הוצאת המורה, ת"א, תש"ל) מלמדת לקרוא מילים שנבחרות ע"י התלמידים, בדרך של עקיבה עם אצבע, תוך הגיית המילה.

שיטתה של עפרה איילון , על הטקסט האישי, המדגישה את התוכן האישי מתוך מניעים טיפוליים ומוטיבציוניים.

דרכי העבודה בשיטת פרנאלד, מעניקות לתלמיד את התנאים הבסיסיים ללמידת קריאה, תוך הפעלת עקיבה, הגייה וכתיבה. הן מבססות את תהליך הלמידה על תכלול מידע הנתפס במערכות חושים רבות. ממקדות את משאבי הקשב, תוך ריכוז וקליטה רב חושית, באמצעות הפעלת הזכרון הקינסתטי וחיזוק תהליכי תפיסה פונולוגיים-טמפוראליים של רצפי הדיבור. דרכים, המתאימות ביותר לתלמידים עם לקויות מבניות בתהליכי תפיסה חזותית ובזכרון אורתוגרפי.

דרך זו אף מתאימה ביותר, לתלמידים המתקשים בויסות , העיקוב באצבע על הרצף האורתוגרפי של המילה, תורם לבלימת דפוסי התנהגות אימפולסיביים ועוזר למקד את התלמיד ולווסת את קריאתו ולפתח דיוק בתהליך פענוח המילים.

שיטות נוספות להוראת קריאה בגישה רב חושית: לטינין, גילנגהם –אורטון.

**הדמיון והשוני בין שיטתה של פרנלד לשיטתם של גילנגהם וסטילמן** –

**שיטתה של פרנלד מתבססת על גישת השפה השלמה, עקרונות ההוראה:**

1. התלמיד בוחר מילה שאינו יכול לקרוא והמורה כותב אותה.
2. המורה קורא את המלה ועובר עם אצבעו על רצף סימני הכתב, התלמיד עושה את אותו תהליך.
3. התלמיד קורא את המילה בשלמותה וכותב אותה בשלמותה על סמך זכרון אורתוגרפי.
4. אם התלמיד שוגה באמצע הכתיבה יש למחוק את המלה ולהתחיל מחדש.
5. התלמיד לומד מילים מתוך סיפור אישי, מעולם התוכן שלו.
6. התלמיד מזהה מלים חדשות מתוך טקסטים, מלים שהתלמיד לא מכיר הוא ידגיש ויסמן ומילים אלה ילמדו עד שיופנמו בדפדפת / מילון מילים אישי.

**שיטתם של גילינגהם וסטילמן שייכת לגישת הקוד:**

1. המורה מלמד את האות, את שמה, ואת הצליל שלה .אח"כ מחבר המורה בין הצליל לאות.
2. התלמיד עוקב אחרי האות, מעתיק אותה וכותב אותה מהזיכרון.
3. התלמיד מחבר בין הצליל לאות, כפי שעשה המורה.
4. לאחר לימוד 10 אותיות ראשונות, התלמיד מרכיב מהאותיות מילים. כך לומד לקרוא ולאיית.
5. התלמיד קורא את המילים עד שמגיע לאוטומציה של הקריאה.
6. המורה יבטא מלה שהתלמיד יכול לקרוא וישאל – איזה צליל השמעתי ? איזה אות מסמלת את הצליל ?
7. התלמיד אומר את הצליל ומוציא קלף עם האות. אח"כ הוא בונה את המילה.
8. כשהתלמיד ישגה המורה ישאל – איפה טעית ? והתלמיד יבדוק וימצא את שגיאתו.
9. אחרי שיש מספיק מילים אפשר לעבור למשפטים פשוטים וסיפורים קצרים.

השיטות שונות ונקודות המוצא שלהן אחרת, ובכל זאת ניתן למצוא מספר נקודות דמיון ביניהן –

א. מיועדות לתלמידים שהתקשו ברכישת קריאה בשיטות הקונבנציונליות.

ב. שיטת הלימוד הנה יחידנית, מורה –תלמיד, דורשות זמן ומשאבים.